 1  Auctoritate Capituli generalis praecipitur, ut abbates quibus causae Ordinis committuntur attente provideant, quod in causis sibi commissis odiosi conflictus, subtiles cavillationes saecularium, in quantum fieri, potest, evitentur, et simplicitas Ordinis observetur, nec unquam admittantur advocati clerici saeculares.  2  Redariis Ordinis nostri avenae mensura sufficiens tribuatur, et ipsi ad propriam mensuram praebendas non exigant equis suis.  3  Sententiae de recipiendis conversis et de ferculis piscium anno praeterito editae, quia opportune servari non poterant, revocantur.  4  Firmiter praecipitur ut legatis Papae omnis honor, omnis reverentia omnisque humanitas secundum domorum possibilitatem, ad quas venerint, exhibeantur, in quantum fieri potest ordinate, et qui non fecerit, a generali Capitulo digne prout meruerit puniatur.  5  De electione Claraevallensi, de qua multi scandalizati sunt propter formam ipsius, et non propter personam, statuimus licet omnibus remittendum esset, quia pro bono pacis ad hoc inducti sunt ; tamen propter pacem et honestatem Ordinis, omnes tam electores quam abbates, quorum consensu vel consilio hoc factum est, una die infra Adventum in pane et aqua abstineant. Illa vero electionis forma quae tunc dispensatione concessa est, de cetero nullatenus attrahatur ad consequentiam. Quod si fieri contigerit, qui sic institutus fuerit, deponatur.  6  Statuitur et firmiter praecipitur observari, ut nulli de cetero anniversarium ita de facili, sicut hactenus factum est, concedatur. Si autem necesse fuerit, quod forsitan alicui concedatur, sic intelligi debeat, ut in unaquaque abbatia pro eo, cui concessum fuerit, annuatim una missa privatim tantummodo celebretur.  7  Sententiae monialium anno gratiae M. CC. XIX editae, quae praecipitur firmiter observari, additur quod abbatissae et priorissae, quae taxatum numerum personarum transgredi praesumpserint, sciant se deponendas. Nullus autem praeter visitatores claustra earum ingrediatur, nec detur eis licentia loquendi cuiquam nisi per fenestram ad hoc honestius preparatam ; et per eamdem fenestram loquantur etiam de confessione, nec ullae de cetero incorporentur Ordini, aut incorporatae ad novas mittantur abbatias, donec peractis competenter aedificiis, et ita possessionibus et rebus necessariis sufficienter dotatae fuerint et ditatae, quod possint includi penitus, et inclusae sustentari de suo, ita quod eas non oporteat mendicare. Illae autem quae a quatuor annis incorporatae sunt, sicut statutum est, includantur, aut ab Ordinis corpore abscindantur.  8  Conceditur ut domus monialium de Argenceolis in filiabus suis, si quas ipsa genuerit, eamdem habeat potestatem quam de consuetudine et constitutionibus solent matres in filiabus suis obtinere, hoc excepto, quod abbatissa dictae domus sine consilio et assensu abbatis Claraevallis, nec destituere, nec instituere poterit abbatissas. Conceditur etiam conversis filiarum dictae domus, si quos habuerit, ut quo modo concessum est conversis de Argenceolis, cum ad domos Ordinis venerint, possint ingredi refectorium conversorum.  9  Domino abbati Sancti Vulmari in nemore, et conventui, conceditur auctoritate Capituli generalis ut inter familiares Ordinis conscribantur.  10  Venerabili patri abbati Molismensi, de cuius domo tamquam de radice sancta prodierunt sancti patres, a quibus totius Ordinis religio pullulavit, conceditur, ut cum eius obitus fuerit nuntiatus, tantum fiat pro eo per Ordinem universum, quantum pro unoquoque nostrum fieri consuevit ; hoc addito quod audito eius obitu, a singulo sacerdote una missa pro eo celebretur ; prima collecta *Inclina* singulariter, secunda *Fidelium Deus*.  11  Abbas Sancti Matthaei de Reata, qui hoc anno non venit ad Capitulum generale cum venire deberet, sit extra stallum abbatis et omni sexta feria sit in pane et aqua, donec Cistercium se praesentet. Abbas Sancti Anastasii hoc ei denuntiet.  12  Causa quae vertitur inter domos de Gilmundo et de Grandi silva, super pascuis, iniuriis et damnis illatis, committitur abbatibus de Dalone et de Caduno, pace vel iudicio infra sequens Capitulum generale terminanda ; qui excessus digne corrigantur secundum instituta, et tam in hac quam in aliis causis Ordinis conflictus et mos causarum saecularium, in quantum fieri poterit, caveatur, et simplicitas Ordinis observetur.  13  De abbate Utinae Vallis, de quo multi multa loquuntur, de Lucella et de Salem abbatibus committitur, ut rem diligenter inquirant, et secundum quod invenerint, auctoritate Capituli digne studeant emendare, et quod inde, etc.  14  Conceditur abbatibus de Wallia, ut eant aut mittant ad Curiam pro iniuriis sibi ab episcopo Menevensi illatis, et Domino Papae pro eis a Capitulo supplicetur.  15  Abbas Aquae Formosae, qui interfuit et non contradixit institutioni supprioris de Mattina in abbatem Sanctae Trinitatis inordinate celebratae, tribus diebus sit in levi culpa.  16  Abbas de Rocha amatoris in Sicilia, qui numquam, ut dicitur, venit ad Capitulum generale, sequenti anno, omni occasione remota veniat ; qui si non venerit, sciat se esse depositum. Abbas de Matina hoc ei denuntiet.  17  De conspiratione fratrum in domo Sancti Galgani, committitur Sancti Anastasii et de Cliento abbatibus qui diligenter inquirant et secundum Ordinis instituta districte corrigant auctores, scilicet David quondam priorem, Magnum quondam cellerarium et Joannem quondam portarium, extra matrem domum emittantur et secundum statuta Capituli generalis graviter puniantur. Quod autem inde fecerint sequenti Capitulo denuntient.  18  De abbatiis Azimariae et Sancti Claudii in Hispania, quae petunt incorporari Ordini, committitur abbati Claraevallis qui inde faciat quod viderit Ordini expedire.  19  De abbate Mansiadae cui imponitur quod quemdam nobilem excommunicatum sepulturae tradidit, committitur patri eius abbati Bonaevallis, qui rem diligenter inquirat, et quod corrigendum invenerit, corrigat. Deferat ei litteras ex parte Capituli generalis ad archiepiscopum Viennensem et episcopum Vivariensem pro pace ipsorum excusatorias eius quod abbati Mansiadae impositum est.  20  Prior Boni radii qui infirmum abbatem inhumane recepit, tribus diebus sit in levi culpa, uno eorum in pane et aqua.  21  Querimonia episcopi Dolensis de abbate Veteris villae abbati Savigniaci committitur.  22  Abbas de Pelisio qui sabbato sancto balneum intravit et in balneo radi se fecit, quadraginta diebus sit extra stallum abbatis, et sex in levi culpa, duobus eorum in pane et aqua, et omni sexta feria ad usque Pascha sit in pane et aqua. Abbas de Egris hoc ei denuntiet.  23  Abbas de Villa longa, qui pendente lite inter domum suam et moniales de Garriga, commissione quoque super hoc a Capitulo generali facta, irreverenter dictas moniales excommunicavit, violenter claves domus illarum abstulit, cartas et munimenta fregit, alterum de iudicibus suis in fraude circumvenire tentavit, datos iudices a Capitulo recusavit, dictas moniales apud nobiles et ignobiles vulgariter diffamavit, deponitur in instanti. Commutatio quoque grangiarum inter dictas moniales et domum de Longa villa, pro nulla habeatur, tum quia sine consensu patrum abbatum facta est, tum quia simoniacam continere visa est pravitatem.  24  Abbas de Camberon et de Valcellis adeant comitissam Flandriae et audiant qualiter abbatiam monialium fundare voluerit et dotare, ita quia eas mendicare non oportet sed clausae remaneant, sicut visum est Capitulo generali expedire. De alia etiam paupercula sic ordinet, et sic larga manu eis provideat, si tamen ei Dominus inspiraverit, ut sicut hactenus, eas non oporteat amplius mendicare.  25  Committitur de Camberon et de Valle Dei abbatibus ut inquirant de homicidio cuiusdam hominis G. de Scotem domini de Breda, quam ipse G. dicit de voluntate abbatis Villariensis et cuiusdam conversi sui interfectum, et quod invenerint Capitulo generali sequenti renuntient.  26  Conversus de Altacumba qui abbates ad Capitulum generale venientes inhumane tractavit, eo quod abbatem suum in generali Capitulo proclamaverant, emittatur de domo propria, non reversurus usque ad sequens Capitulum.  27  De abbate Bonae vallis qui asportavit res Mansiadae, praecipitur ei ut restituat eas secundum beneplacitum illius abbatis.  28  Abbatia de Furneio scribatur in tabula eodem loco a quo nuper abrasa est, donec ad sequens Capitulum de prioratu inter ipsum et abbatem de Vuaverleia determinetur.  29  Controversia inter abbatem et conventum de Fontanis in Turonia et moniales de Monceio, committitur de Curia Dei et de Eleemosyna abbatibus ut de omnibus generaliter terminent, et quod inde fecerint, sequenti Capitulo renuntient generali.  30  Querela abbatum de Fonteneto et de Quintiaco, committitur de Pontiniaco et de Claravalle abbatibus, et quid inde, etc.  31  Querela abbatis et conventus de Cumir ex una parte, et abbatis et conventus de Pola ex altera, de Dora, de Alba domo et de Parlion abbatibus committitur compositione vel iudicio terminanda. Quid autem inde fecerint renuntient sequenti generali Capitulo. Abbas de Parlion hoc eis denuntiet.  32  Querela abbatum Chingesuude et de Margan committitur de Boueris et de Stausleia in Vute Syrius abbatibus compositione vel iudicio terminanda, et quod inde etc. Abbas de Steth hoc eis denuntiet.  33  Querela abbatum de Pipewelle et de Comba committitur abbatibus de Straford et Vubua abbatibus compositione vel iudicio terminanda, et quid inde, etc. Abbas de Brueria hoc ei denuntiet.  34  Querela abbatum de Fontibus in Anglia et de Beelanda, committitur abbatibus de Furnesio, de Rievalle et de Belloloco regis, pace vel iudicio terminanda ; ita quod sententia lata de compositione facta teneatur et Bellandesibus interim licet operari in mineria.  35  Abbas Clari campi, qui propter aegritudinem iam tertio anno non venit ad Capitulum, cum venire deberet, omni sexta feria sit in pane et aqua, et extra stallum abbatis donec Cistercio se praesentet.  36  Abbas de Faesia qui fratrem Petrum quondam abbatem de Morelio recepit et retinet cum rebus quas dictae surripuit abbatiae, sex diebus sit in levi culpa duobus eorum in pane et aqua, et sit extra stallum abbatis usque ad sequens Capitulum generale, quo se praesentet inde veniam petiturus. Monachus vero dictus ab ipso tamdiu in vinculis teneatur quosque fur ille ablata restituat, et de tanto excessu poenam sustineat congruentem.  37  De abbate de Lanvavet qui permisit mulieribus suam ingredi abbatiam et eis celebrari divina per multos dies, committitur patri abbati de Langoneto, qui excessum huiusmodi taliter investiget et puniat, ne ipse de remissione vel negligentia valeat castigari.  38  Abbas Pontigniaci qui non bene correxit, sicut debetur, excessum illum qui factus est in domo de Joyaco contra abbatem eiusdem domus, qui etiam regi Hierosolymitano et sociis familiae eiusdem carnes ad comedendum ministrare praesumpsit, sex diebus sit in levi culpa, duobus eorum in pane et aqua, et quadraginta extra stallum abbatis, qui utique gravius puniretur, nisi eum praesens infirmitas excusaret. Prior autem Joyaci, qui in excessu iam dicto non videtur carere nota consensionis occultae, deponatur, et a domo propria emittatur, non reversurus, nisi ad nutum domini Cistercii, et frater eiusdem prioris, qui est apud abbatiam Fontis Johannis, non habeat licentiam equitandi.  39  Johannes de Murmur qui promisit facere abbatiam Ordinis et non facit, moneatur ex parte Capituli generalis per abbates de Margan et de Bordeleia et de Bildevas, ut usque ad sequens Capitulum compleat quod promisit.  40  Supplicetur ex parte Capituli generalis Domino Papae, ut generaliter inhibeat universis archiepiscopis et episcopis ne aliam formam professionis ab abbatibus Ordinis exigant, quam ab antiquo noscitur instituta.  41  Abbas de Clivio qui inconsulto abbate cessit, de praecepto Capituli generalis infra quindecim dies postquam ei a patre abbate fuerit nuntiatum, ad domum propriam revertatur, quod si non fecerit pro fugitivo habeatur.  42  Abbas de Bulleio, qui recepit in grangia sua conversum qui se abscidi fecit in saeculo contra instituta Capituli, sit tribus diebus in levi culpa, uno eorum in pane et aqua, et conversus de grangia illa expulsus ad domum aliam emittatur.  43  Abbas Sancti Johannis de Taura de quo multa dicuntur a fide dignis, infra quindecim dies vadat Claramvallem et ibi audiat a patre abbate mandatum Capituli generalis.  44  Praecipitur abbati Pontis Otranni ut novitium de quo inter ipsum et filium suum abbatem de Mellerio quaestio orta est, ad eamdem domum remittat, cum rebus et possessionibus suis, et abbas de Oratorio novitium istum ad hoc faciendum competentius quam potest moneat et inducat ; et abbas de Ponte Otranni qui novitium inordinate recepit, quadraginta diebus sit extra stallum abbatis et omni sexta feria in pane et aqua usque ad Pascha.  45  Abbas de Bongard qui ante promotionem suam et post intolerabili laboravit et adhuc laborat infamia, vadat ad domum Belli prati, cum patre abbate, ibidem mandatum Capituli auditurus.  46  De priore Firmitatis qui munera in visitatione recepit, committitur abbati de Firmitate qui eum deponat auctoritate Capituli generalis.  47  De domo Aquae longae, de qua dicitur quod non potest esse abbatia vel grangia, committitur de Sancto Andrea et de Casa nova abbatibus, qui ad eamdem domum accedant ; et si ita esse invenerint concedant eam auctoritate Capituli generalis monialibus de Sancto Spiritu civitatis Astensis. Abbas de Tileto hoc eis denuntiet.  48  Causa quae vertitur inter domum de Pola et domum Vallis crucis, committitur de Albadomo, de Chomio et de Deulatres, qui causam audiant et ad utilitatem Ordinis studeant terminare et quid inde, etc. Abbas de Basinquuer, hoc eis denuntiet.  49  De ducentis marcis argenti quas Durandus de Boscho burgensis cluniacensis contulit Capitulo generali, committitur de Firmitate et de Benedictione Dei abbatibus qui eleemosynam praedictam efficaciter requirant diligentius et procurent, et quod invenerint sequenti Capitulo studeant nuntiare.  50  Abbas de Condonio qui hoc anno ad Capitulum venire deberet et non venit, sit extra stallum abbatis et omni sexta feria in pane et aqua donec Cistercium se praesentet.  51  Conceditur domino Cisterciensis ut mittat conventum ad abbatiam sibi concessam a Domino Papa, secundum quod sibi viderit expedire.  52  Prior Saltus novalis, qui manifeste mentitus est, dicens pueros domini Cistercii viginti duo paria calceorum accepisse, cum non acceperint nisi duo, deponatur ab officio prioratus, et hoc abbas de Spina fieri faciat auctoritate Capituli generalis.  53  Abbas de Novo castro, qui hoc anno venire debuit ad Capitulum, et non venit, et quia professionem inordinatam fieri fecit, et missam in porta permisit celebrari a monacho, sex diebus sit in levi culpa, duobus eorum in pane et aqua, sit etiam extra stallum abbatis et omni sexta feria in pane et aqua, donec Cistercio se praesentet, pecunia vero quam est pro his excessibus assecutus pauperi domui de Loco crescenti integre persolvatur ; et hoc abbati de Lucela iniungitur exequendum.  54  Abbati de Populeto iterum committuntur duae abbatiae monialium de quarum excessibus multa denuntiantur, ita quod abbatissam quae se voluit violenter defendere, sine retractatione deponat et si contumax et rebellis extiterit, eam excommunicet auctoritate Capituli generalis.  55  Abbas Claraevallis qui modo indebito abbatem de Fonmoriano filium suum deposuit, sit extra stallum abbatis ubique usque ad Natale Domini, et sex diebus in levi culpa, duobus eorum in pane et aqua, et omnibus sextis feriis in pane et aqua in adventu et quadragesima huius anni, cui pro reverentia ipsius et domus Claraevallis parcitur, cum debuerit graviori animadversione puniri. De sene illo miserrimo, qui huius inordinatae depositionis fuit malitiosissimus procurator, dicendo se ipsum simoniacum, ut abbatem suum respergeret infamia simoniae, de quo solo verbum huius infamiae emanavit, mittatur in Claramvallem et sit ibi omni sexta feria in pane et aqua per annum, et in capitulo eisdem diebus accipiat disciplinam.  56  Abbas Rievallis qui contra dominum Pontiniaci quaedam protulit inhonesta sit tribus diebus in levi culpa, uno eorum in pane et aqua.  57  Querela abbatum de Fontanis et de Beellanda et de Rievalle committitur abbatibus de Vuaverleia et de Gerodona et de Cambemare ut causam compositione vel iudicio auctoritate Capituli generalis studeant terminare, et quod inde fecerint sequenti Capitulo renuntient.  58  De prioratu Carazeti, ubi comedunt carnes, faciunt minutiones, recipiunt novitios, ut dicitur, praecipitur ut vel ibi construatur abbatia, cum largas habeat possessiones, vel per omnia se habeant sicut illi qui sunt in grangiis.  59  Petitio principis Achaiae de construendo monasterio Ordinis nostri committitur abbati Morimundi.  60  Petitio abbatis Altae de transmutatione abbatiae exauditur a Capitulo generali.  61  Petitio nobilis viri Bernardi de Vesta de construendo nostri Ordinis monasterio committitur abbatibus de Dobrelu et de Cella Sanctae Mariae, qui ad locum ipsum personaliter accedentes diligenter considerent si aptus sit ad construendum monasterium, et quod invenerint vel per se vel per alios sequenti Capitulo studeant nuntiare.  62  Petitiones abbatis et conventus Sancti Georgii de Jubino exaudiuntur videlicet de anniversario P[etri] patriarchae Antiocheni et de festo S. Georgii in eadem domo tantummodo celebrando et quod de tertio anno ad minus in tertium annum per maris discrimina visitetur, et in sexto anno veniant ad Capitulum generale.  63  Petitio ducis Poloniae de nova abbatia construenda admittitur, et fundationis inquisitio committitur abbatibus de Syleyo et de Copevenia, qui modis omnibus provideant de loci convenientia et possessionibus sufficientibus ; et quod invenerint abbati de Morimundo renuntient, qui si sibi conveniens visum fuerit, illuc mittendi conventum habeat potestatem. 